《述九颂·毓粹》
宋代·程公许

五气兮顺行，万彙兮嘉生。
繄人兮有异，毓其秀兮最灵。
纷总总兮横目，何一浊兮一清。
岂后皇兮尔私，命曰贤兮粹精。
虽才口兮靡易，匪先觉兮曷程。
诞空桑兮开有殷，崧岳降兮周之祯。
矧皇运兮配天，作之辅兮差肩。
蔼遗芳兮简编，屹柱石兮多贤。
眷指李兮嫡裔，祖柱上兮仟。
扶舆兮瑞雾，溶洩兮非烟。
鞭鸾兮双鹤，抉云汉兮来九天。
粲文瑞兮郁郁，帝所责兮坤轴。
经天兮日星，纬地兮岳渎。
绵万襈兮不泯，为生民兮耳目。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。